梅拿打算明年掛靴 將成拜仁「隔代」主帥?
2024年04月16日 19:02
東網電視
更多新聞短片
湯馬士梅拿將於明年夏天約滿。(Getty Images)
拜仁慕尼黑中場湯馬士梅拿將於明年夏天約滿,根據德國傳媒《踢球者》爆料,呢位34歲德國國腳打算踢完下季後,結束球員生涯,拜仁方面亦會為佢提供新職位,唔排除加入教練團,為將來擔任主帥鋪路。
上年年底曾經傳出湯馬士梅拿可能離隊,但後來續約至2025年6月,最新消息指呢位老臣子約滿後會選擇掛靴,拜仁慕尼黑管理層希望梅拿退役後繼續為球會作出貢獻,並準備安排佢擔任重要職位,至於梅拿會選擇做管理層,亦或加入教練團,將由佢自己決定。
湯馬士梅拿出身於拜仁青訓系統,2008年開始為一隊效力以來,奪得12次德甲、6次德國盃、2次世冠盃及2次歐聯冠軍,至今上陣701次,射入240球及265次助攻,上場德甲對科隆,佢都有1球進帳。德國輿論認為湯馬士梅拿喺拜仁慕尼黑歷史上擁有重要地位,相信佢掛靴後會留隊工作。
自從哥迪奧拿2016年離開拜仁後,球隊近年多位教練都做唔長,預料杜曹今夏執包袱,接任人隨時都係「短期工」,梅拿有望成為「隔代」主帥。